নরেন্দ্র মোদীর অবমুদ্রায়নের পালা সগৌরব চলিতেছে। সংবাদমাধ্যম থেকে সামাজিক মাধ্যম, রাজনৈতিক তর্ক থেকে যোগগুরুর বক্তৃতা, টিভি চ্যানেলের বিতর্ক থেকে পাড়ার মোড়ের ঠেক— সব আলোচনার কেন্দ্রেই অবমুদ্রায়ন। নিঃসন্দেহে সাম্প্রতিক অতীতের সবচেয়ে দীর্ঘমেয়াদি টিআরপি ধরে রাখা থ্রিলার।
লালমোহনবাবু থাকলে নির্ঘাত লাফিয়ে উঠে বলতেন, ‘রোমাঞ্চ হচ্ছে রে ভাই !’ নোট থেকে জোট এবং সেখান থেকে ভোট, এমনকী কোট— কত কী যে হয়ে চলেছে ! সবই এত দ্রুত রং বদলাচ্ছে যে, টি-টোয়েন্টির শেষের দিকের ওভারগুলোও নেহাত দুধেভাতে মনে হচ্ছে। মোদী দুরন্ত ঘূর্ণির কী পাকই না লাগালেন ! তিনি নিজেও প্রস্তুত ছিলেন তো?
প্রথমদিকে অনেকেই ভেবেছিলেন, টাইমমেশিনে চড়ে তিনি হয়তো পৌঁছে গিয়েছেন তুঘলকি আমলে। পুরনো নোট বদল তো বটেই, নতুন নোটও বদল হতে পারে, মোদীর ঘোষণায় সেই সম্ভাবনাও পুরোপুরি ছিল। কিন্তু তার পরেই তিনি যখন জানালেন, তাঁর স্বপ্ন ‘ক্যাশলেস সোসাইটি’ এবং সেই জন্যই এখনকার এই ‘লেসক্যাশ’ সিচুয়েশন, তখন বোঝা গেল, তাঁর গন্তব্য বহু বহু অতীতে। অর্থনীতিতে ‘ক্যাশলেস’ কথাটি অবশ্য অন্য বার্তা বহন করে। মোদী যেভাবে তা কায়েম করতে চাইছেন, বিশেষজ্ঞেরা বলছেন, আধুনিক অর্থনীতি তা খুব ভাল চোখে দেখে না। মজা করে তাই বলাই যায়, অর্থনীতির সেই আদিম স্তরে মোদী পৌঁছতে চাইছেন, যখন টাকার উদ্ভবই হয়নি ! যখন প্রচলিত ছিল বিনিময় প্রথা। মজা হল, আমাদের উন্নতির এই সহজ পথটা তাবড় তাবড় অর্থনীতিবিদেরাও এতকাল ঠাওর করতে পারেননি।
অমেরিকা। ১৮৭৪ সাল। বিখ্যাত সংবাদপত্র হার্পার উইকলির অফিস। সেখানে হঠাৎই হাজির এক ব্যক্তি। সঙ্গে কয়েকটি জ্যান্ত মুরগি। তিনি চান, মুরগির বদলে পত্রিকাটির সারা বছরের গ্রাহক হতে। বিনিময় প্রথা ! স্বাভাবিকভাবেই পরদিনই সংবাদপত্রে ছাপা হল সেই ঘটনার স্কেচ।
নরেন্দ্র মোদীর ঘোষণা-পরবর্তী মুম্বই। এক তরুণ ভাড়া মেটাতে অটোওয়ালাকে দিলেন ৫ কিলো চাল। হায়দরাবাদের এক সবজি বিক্রেতাকে ইঞ্জিনিয়ারিং কলেজের ছাত্র ১০০ টাকার মোবাইল রিচার্জ করে দাম মেটালেন। এ তো গেল নাগরিক বিনিময় প্রথা। কিন্তু যেসব অঞ্চলে ব্যাঙ্ক, পোস্ট অফিস, ইন্টারনেট পৌঁছতে এখনও ঢের দেরি, সেখানে? সেখানে পুরোদস্তুর চলছে সবজির বদলে মাছ বা চালের বদলে গামছার আদিম বিনিময় ব্যবস্থা। তাতেই অভ্যস্ত হচ্ছেন ওড়িশার অরিক্ষতা মণ্ডল, ঝাড়খণ্ডের দিনু মাহাতেরা।
মোদীর টাকা শোকানোর অর্থনীতি এভাবেই এগিয়ে চলেছে। অথচ, অ্যাডাম স্মিথ সেই কবেই বলেছিলেন, কোনও সরকার মুদ্রার সৃষ্টি করেনি, বাজার এর জন্ম দিয়েছে। স্মিথ বরাবরই মুক্ত বাজারের জয়গান গেয়েছেন। কিন্তু তাঁর বিরোধীরাও স্মিথের ওই মন্তব্য সমর্থন করেছেন। বলেছেন, বিনিময় ব্যবস্থা অর্থনীতির অবক্ষয়েরই পরিচায়ক।
‘অচ্ছে দিনে’র স্বপ্নে বিভোর প্রধানমন্ত্রী নরেন্দ্র মোদী। মাত্র কয়েকদিনে ভারতের অর্থনীতিকে তিনি লাট্টুর মতো ঘুরিয়ে দিতে পেরেছেন। ভোগান্তির চরম সীমায় পৌঁছে তাই প্রশ্ন করতে ইচ্ছে হয়, লাট্টুর লেত্তিটা তাঁর কাছে আছে তো?